IVLหวังกองทุนช่วยลดราคาหวือหวา
&#8220;คาโนพัส&#8221; ผู้ถือหุ้นใหญ่อินโดรามา เวนเจอร์ส ลดสัดส่วนหุ้น 6.2% ทำบิ๊กล็อตขายสถาบันทั่วโลก ได้ราคา 44.50 บาท ร่วม 1.2 หมื่นล้าน หวังช่วยราคาหุ้นมีเสถียรภาพ
16 ม.ค. 2554

“คาโนพัส” ผู้ถือหุ้นใหญ่อินโดรามา เวนเจอร์ส ลดสัดส่วนหุ้น 6.2% ทำบิ๊กล็อตขายสถาบันทั่วโลก ได้ราคา 44.50 บาท ร่วม 1.2 หมื่นล้าน หวังช่วยราคาหุ้นมีเสถียรภาพ
นายโซวิค รอย เชาว์ดูรี่ เลขานุการบริษัท อินโดรามา เวนเจอร์ส (IVL) เปิดเผยว่า ได้รับแจ้งจาก Canopus International Limited หรือคาโนพัส ซึ่งเป็นหนึ่งในผู้ถือหุ้นใหญ่ ได้จำหน่ายหุ้นสามัญของ IVL จำนวน 270 ล้านหุ้น ให้แก่นักลงทุนสถาบันในประเทศและต่างประเทศ เมื่อวันที่ 14 ม.ค. 2554 ซึ่งการขายหุ้นไม่มีผลกระทบต่อการเปลี่ยนแปลงโครงสร้างผู้ถือหุ้น
แหล่งข่าวจากบริษัท อินโดรามา เวนเจอร์ส เปิดเผยว่า คาโนพัส เป็นผู้ถือหุ้น 100% ในบริษัท อินโดรามารีซอสเซส ซึ่งเป็นผู้ถือหุ้นใหญ่ IVL ทำบิ๊กล็อตขายหุ้นผ่านตลาดหลักทรัพย์ให้กับนักลงทุนสถาบันต่างประเทศ ซึ่งส่วนใหญ่เป็นสถาบันในสิงคโปร์ ฮ่องกง ยุโรป และสหรัฐ 
สำหรับจำนวนหุ้นที่เสนอขาย เบื้องต้นเสนอขายไม่เกิน 150 ล้านหุ้น แต่ความต้องการซื้อที่เสนอเข้ามาสูงมาก จึงได้เพิ่มจำนวนขึ้นไปเป็น 270 ล้านหุ้น ราคาที่มีความต้องการมากที่สุดและเป็นราคาเสนอขาย คือ 44.50 บาท คิดเป็นมูลค่ารวม 12,015 ล้านบาท 
“นักลงทุนที่ซื้อส่วนใหญ่เป็นสถาบัน-กองทุนขนาดใหญ่จากสิงคโปร์และฮ่องกง ที่อินโดรามาฯ เพิ่งไปโรดโชว์กลับมาให้ความสนใจธุรกิจของ IVL มาก เห็นว่าโครงการต่างๆ เป็นไปตามแผน จึงเสนอซื้อหุ้นเพิ่ม” แหล่งข่าวเปิดเผย
ทั้งนี้ รายการบิ๊กล็อต ทำผ่านตลาดหลักทรัพย์ วันที่ 14 ม.ค.ที่ผ่านมา จำนวน 14 รายการ หรือ 270 ล้านหุ้น 
แหล่งข่าวเปิดเผยว่า เหตุผลการขายหุ้นของคาโนพัส ครั้งนี้ เพื่อต้องการให้ราคาหุ้น IVL มีเสถียรภาพ เพราะที่ผ่านมา ราคาหุ้นเคลื่อนไหวหวือหวา นอกจากนี้ยังทำให้สภาพคล่องการซื้อขายหุ้นดีขึ้น จากการขายหุ้นออกมากว่า 6% ของผู้ถือหุ้นใหญ่
"ที่ผ่านมาหุ้น IVL เคลื่อนไหวมากขึ้น-ลง หวือหวา การขายให้สถาบันกองทุน ทำให้ราคามีเสถียรภาพและยังทำให้สภาพคล่องที่ซื้อขายในตลาดดีขึ้นด้วย"แหล่งข่าวเปิดเผย 
สำหรับเป้าหมายรายได้ปี 2554 คงเป้ารายได้ไว้ที่ 20% ซึ่งบริษัทเริ่มทยอยรับรู้รายได้จากการซื้อโรงงานใหม่เข้ามาช่วงไตรมาส 2/2554 ภายหลังเข้าซื้อโรงงานในต่างประเทศครึ่งปีหลังปีที่ผ่านมาจำนวน 5 แห่ง ประกอบด้วยที่ จีน สหรัฐ เม็กซิโก อินโดนีเซีย และโปแลนด์ มั่นใจว่าจะสามารถดำเนินการด้านธุรกิจให้แล้วเสร็จทั้งหมดในไตรมาส 1/2554 
ด้านราคาหุ้น IVL วันที่ 14 ม.ค.ที่ผ่านมา เคลื่อนไหวขึ้น-ลงแคบๆ ก่อนจะปิดตลาดที่ 45.75 บาท ลดลง 0.50 บาท มูลค่าซื้อขายหนาแน่น 3,047.91 ล้านบาท
ตลาดหลักทรัพย์รายงานว่า จะห้ามซื้อขายใบสำคัญแสดงสิทธิอนุพันธ์ (DW) อ้างอิงหุ้น IVL ที่ออกโดย บล.บัวหลวง รุ่น A ประเภทสิทธิในการซื้อ (IVL 01 CA) และสิทธิในการขาย (IVL 01 PA) ตั้งแต่วันที่ 26-30 ม.ค. 2554 ตามที่ บล.บัวหลวง ขอและให้ DW ดังกล่าว พ้นสภาพการเป็นหลักทรัพย์จดทะเบียนตั้งแต่วันที่ 1 ก.พ. 2554 เป็นต้นไป 
นอกจากนี้ กำหนดให้ IVL 01 CB และ IVL 01 PB ซึ่งเป็นรุ่นที่ 2 เข้าซื้อขายวันที่ 17 และวันที่ 18 ม.ค.นี้ตามลำดับ